Reeds 4 by SSA in die pad gesteek | Maroela Media
Die Staatveiligheidsagentskap (SSA) het onlangs vier amptenare afgedank weens bedrog, korrupsie en wangedrag en is van plan om nóg amptenare in die pad te steek.
"Ons het met diep kommer kennis geneem van die aantal mediaberigte oor die beweerde korrupsie in die agentskap. Ons wil die Suid-Afrikaanse burgers verseker dat ons hul minagting teen sulke optrede deel," sê Mondli Gungubele, minister in die presidensie verantwoordelik vir staatsveiligheid.
Berigte oor onwettige gedrag in die geledere van die land se spioene sien die afgelope paar jaar gereeld die lig. Dit sluit in bewerings dat geld uit SSA se begroting gebruik is om die ANC se beeld te poets, dat miljoene vir fiktiewe en onwettige projekte aangewend is en dat vuurwapens selfs onwettig deur spioene aan landsburgers verskaf is.
Die minister sê nou die agentskap se forensiese ondersoekspan werk nou saam met die Nasionale Vervolgingsgesag (NVG) se ondersoekdirektoraat in sy poging om korrupsie in sy geledere uit te roei.
"Ons het slapelose nagte in ons pogings om hierdie wanpraktyke bloot te lê en is vol vertroue dat ons hierdie stryd sal wen en die agentskap tot sy vorige glorie sal herstel."
Die DA het net verlede week 'n klag teen Arthur Fraser ingedien wat verband hou met sy verdoemende bewerings as spioenasiebaas. Fraser word onder meer daarvan beskuldig dat hy 'n parallelle intelligensiestruktuur by die SSA bedryf het.
'n Aantal verdoemende bevindings is boonop onlangs in 'n verslag van die hoëvlak-paneel oor staatsveiligheid, asook die verdoemende verslae oor die Julie-onluste van verlede jaar gemaak.
Die bevindings sluit in dat die reaksie van die land se veiligheidsdienste op die onluste nie tydig, gepas óf voldoende was nie.
"Ons is vasbeslote om ons beeld te herstel en hierdie plek om te draai om die behoeftes en belange van ons burgers te dien," sê Gungubele nou. "Ons het 'n grondwetlike mandaat om die territoriale integriteit van hierdie land en sy burgers te beskerm. Ons kan dit nie doen as ons voortgaan met die soort wangedrag wat in die media en elders beskryf word nie."
Julle gaan seker ontslae raak van die fluitjie blasers. Die res van julle beskerm mos mekaar.
Hoekom word hulle nie toe gesluit nie? Nou word hulle net afgedank!!!
Bla bla bla eee wat n grap. Onbevoeg en onbetroubaar onder die ANC se neus ????
Hulle het seket groot afskeidings pakette gekry. En oor 2 maande word hulle weer aangestel in n baie hoèr pos